Control

Suomalainen taidonnäyte **Control** on konttorimaailmaan sijoittuva supervoimilla höystetty toimintaseikkailu. Todellisuutta korruptoiva entiteetti riehuu vapaana sitä tutkivan FBC:n toimistotiloissa, muovaten rakennuksen sisätiloja mitä omituisimmilla visuaalisilla jipoilla. Päähenkilö Jesse löytää yliluonnollisen käsiaseen Service Weaponin edesmenneen johtajan pöydältä ja saa hetimiten "valittu" statuksen, eli vain hän voi pelastaa vielä hengissä olevat ihmiset käynnissä olevalta kaaokselta.

Remedyn aikaisempiin peleihin Max Payneen ja Alan Wakeen verrattuna Controllin maailma on avoin pää- ja sivutehtävineen, joka yhdistettynä supervoimiin saa pelin etäisesti maistumaan Infamous -sarjalta.

## "Nää on ny sit hissejä!"

Uudesta johtaja Jessestä tulee äkkiylennyksensä jälkeen joka paikan höylä, tehden muiden työt heidän puolestaan. Jopa suomalaistaustainen talonmies Ahti saa ujutettua osan töistänsä Jessen niskoille samalla, kun Jesse keskittyy sekä kadonneen veljensä löytämiseen, että FBC:n toimitilojen entiselleen palauttamiseen pysäyttämällä invaasion, jotka Jesse omavaltaisesti nimeää the Hissiksi. Peli puskee lorea joka tuutista pöydille ripoteltujen dokumenttien, välivideoiden ja visuaalisen kerronnan kautta. Rehellisesti sanottuna Jessen ja lähes kaikkien ympärillä olevien monotoninen äänensävy keskustellessa tieteispaskaa tappoi kiinnostukseni melko nopeasti. Selviytymiskamppailun ulosanti on pikemminkin tavallinen päivä toimistossa. Jessen veljen löytäminen kuulostaa enemmän pakkopullalta kuin asialta, jonka Jesse oikeasti haluaisi saavuttaa. Lisäksi pelin ympäristö on lähinnä harmautta täynnä, johon lähes kaikki dialogikohtaukset on sijoitettu. Vaikka paikallaan pönöttävien hahmojen välinen kommunikointi voisi olla parempaa, on itse maailman visuaalisuus toimivaa. Se on uskottavaa toimisto-, tehdas- ja labraympäristöä, jota korruptoi seinistä puskevat epämääräiset kuutiot, ilmassa leijuvat elottomat toimistotyöntekijät, omituisesti vääntyneet huoneet ja uhkaavan punainen valo, joka hohkaa milloin mistäkin. Toisinaan huoneet voivat olla loputtomiin jatkuvia alueita, joita koristaa vain muutama kuutio tai silta.

## Siivoilua ja viskelyä

Vastarintaa on luvassa ja paljon, sillä turvallisuudesta ennen vastanneet sotilaat ovat nyt riivattuja, jonka lisäksi tavalliset konttorirotatkin ovat korruptoituneet telekineettisiä kykyjä omaaviksi epäkuolleiksi. Eri vihollistyyppejä on tarpeeksi aiheuttamaan kaaosta, osan hölkätessä luoteja tai räjähteitä sylkevien aseittensa kanssa kimppuun, kun taas toiset joko pyrkivät räjähtämään Jessen lähellä tai levitoivat ilmassa satunnaista tavaraa niskaan nakellen. Kuoltuaan viholliset pudottavat elämäkiteitä, eri tason lisukkeita aseisiin sekä materiaaleja aseiden rakenteluun tai päivittelyyn. Koska pelissä ei ole autoregeniä, ovat vihollisten ripottelemat elämäkiteet varsin hyödyllisiä tiukan paikan tullen. Ne pysyvät kiltisti maassa, eikä niitä voi vahingossa poimia elämämittarin ollessa täydessä latingissa.

Mikäli kuolo korjaa pelaajan, menettää hän kokemuspisteistään 10% ja joutuu jatkamaan edellisestä välietapista. Välietappeina toimivat eräänlaiset ohjauspisteet, jotka Jessen on vapautettava korruptiosta. Osa ohjauspisteistä ovat vihollislaumojen piirittämiä, mutta vastineeksi näiden puhdistus palauttaa toimistotilat lähelle entistä loistoaan, avaten uusia alueita. Välietappeja ei ole välttämättä sijoitettu kovin lähelle toisiaan, joten joskus kuolema voi johtaa rasittavan välimatkan taittamiseen. Yleisesti ottaen vaikeustaso on sopiva, mutta harmillisen monesti kuolemaan johtaa sokeasta kulmasta rotkoon putoaminen tai vastaavasti sokeasta kulmasta niskaan lentävä ohjus. Enimmäkseen Control on kuitenkin pelaajan puolella, antaen mahdollisuuden päivittää sekä Jessen kykyjä, että hänen aseitaan. Pelaajan suorittaessa tehtävissä